Vremea se va răci în Capitală, iar maximele vor coborî joi sub 10 grade Celsius, se arată în prognoza specială pentru București, emisă de ANM.
De miercuri de la ora 15.00 până joi dimineața, cerul va avea înnorări în mare parte din interval și trecător vor fi condiții de burniță sau ploaie slabă.
Vântul va sufla slab și moderat, cu ușoare intensificări noaptea (viteze de 30...40 km/h). Temperatura maximă, peste media caracteristică datei, va fi în jur de 10 grade, iar cea minimă de 3...4 grade.
Joi, între orele 8.00 și 20.00, vremea se va răci și va fi în general închisă. Trecător va ploua slab, iar vântul va sufla moderat, cu ușoare intensificări (rafale de 40...45 km/h). Temperatura maximă va fi de 7...9 grade.